Na temelju članka 107. stavka 9. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10, 90/11., 16/12., 86/12., 94/13., 152/14., 7/17., 68/18. i 98/19) te članka 60. Statuta **Osnovne škole ''Vitomir Širola – Pajo'' Nedešćina**, Školski odbor na sjednici održanoj dana 23.03.2020. godine donio je

**P R A V I L N I K**

**O NAČINU I POSTUPKU ZAPOŠLJAVANJA**

1. **OPĆE ODREDBE**

**Članak 1.**

 Pravilnikom o načinu i postupku zapošljavanja (u daljnjem tekstu: Pravilnik) **Osnovna škole ''Vitomir Širola – Pajo'' Nedešćina** kao poslodavac (u daljnjem tekstu: Škola) propisuje način i postupak zapošljavanja, način objave i sadržaj natječaja, postupak procjene i vrednovanja kandidata, imenovanje i način rada povjerenstva koje sudjeluje u procjeni i vrednovanju kandidata i druga pitanja vezana uz zapošljavanje na radnim mjestima u Školi.

 Odredbe ovoga Pravilnika ne primjenjuju se u postupku imenovanja ravnatelja, u postupku zapošljavanja pomoćnika u nastavi te stručno komunikacijskih posrednika koji nisu samostalni nositelji odgojno-obrazovne djelatnosti, u postupku zapošljavanja vjeroučitelja te u postupku zapošljavanja na određeno vrijeme kada obavljanje poslova ne trpi odgodu, do zasnivanja radnog odnosa na temelju natječaja ili na drugi propisan način, ali ne dulje od 60 dana.

**Članak 2.**

 Izrazi u ovom Pravilniku navedeni u muškom rodu neutralni su i odnose se jednako na muške i ženske osobe.

**Članak 3.**

 Ovim Pravilnikom osigurava se jednaka dostupnost pod jednakim uvjetima svim kandidatima za zapošljavanje u Školi kao javnoj službi.

 Pravila postupanja, odnosno redoslijed aktivnosti s njihovim izvršiteljima koje je potrebno poduzeti kako bi se u Školi provelo zapošljavanje na propisani način su:

|  |  |
| --- | --- |
|  |  |
| 1. | Podnošenje zahtjeva za odobrenje radnog mjesta Ministarstvu (ako je suglasnost potrebna) |
| 2. | Prijava potrebe za radnikom **upravnom tijelu županije nadležnom za poslove obrazovanja** |
| 3. | Objava natječaja na mrežnim stranicama i oglasnoj ploči Škole te mrežnim stranicama i oglasnoj ploči Hrvatskog zavoda za zapošljavanje |
| 4. | Vrednovanje kandidata  |
| 5. | Odabir kandidata |
| 6. | Sklapanje ugovora o radu s odabranim kandidatom |
| 7. | Izvješćivanje kandidata prijavljenih na natječaj |

1. **NATJEČAJ**

**Članak 4.**

 Radni odnos u Školi zasniva se sklapanjem ugovora o radu u pravilu na temelju natječaja uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), drugim zakonima i propisima.

 Iznimno, radni odnos u Školi može se zasnovati sklapanjem ugovora o radu i bez natječaja u slučajevima propisanim Zakonom, Kolektivnim ugovorom i/ili drugim važećim propisima.

**Objava natječaja za zasnivanje radnog odnosa**

**Članak 5.**

 Ravnatelj odlučuje o objavljivanju natječaja za zasnivanje radnog odnosa prema potrebama Škole i u skladu s važećim propisima. Natječaj se objavljuje na mrežnim stranicama i oglasnim pločama Hrvatskog zavoda za zapošljavanje te mrežnim stranicama i oglasnoj pločiŠkole.

**Sadržaj natječaja**

**Članak 6.**

Natječaj sadrži:

1. naziv i sjedište Škole
2. naziv radnog mjesta/radnih mjesta za koje se natječaj objavljuje s naznakom broja izvršitelja
3. vrijeme na koje se sklapa ugovor o radu; neodređeno ili određeno vrijeme
4. tjedno radno vrijeme na koje se sklapa ugovor o radu; puno ili nepuno vrijeme, s naznakom broja sati
5. uvjet probnog rada ako se ugovara, osim za kandidate s kojima se u skladu s propisima ne može ugovoriti probni rad
6. naznaku da se na natječaj mogu javiti osobe oba spola
7. uvjete koje kandidati moraju ispunjavati prema važećim propisima koje treba navesti
8. kandidat koji se poziva na pravo prednosti pri zapošljavanju na temelju posebnog zakona obvezan je uz prijavu priložiti svu propisanu dokumentaciju prema posebnom zakonu sukladno čl. 102. st. 1.-3. te čl. 103. st.1. Zakona o hrvatskim braniteljima iz domovinskog rata i članovima njihovih obitelji.

Poveznica na internetsku stranicu Ministarstva:

 <https://branitelji.gov.hr/zaposljavanje-843/843>, a dodatne informacije o dokazima koji su potrebni za ostvarivanje prava prednosti pri zapošljavanju, potražiti na slijedećoj poveznici:

[https://branitelji.gov.hr/UserDocsImages//NG/12%20Prosinac/Zapo%C5%A1ljavanje//Popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju.pdf](https://branitelji.gov.hr/UserDocsImages/NG/12%20Prosinac/Zapo%C5%A1ljavanje/Popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju.pdf)

1. naznaku da kandidati prijavom na natječaj daju privolu za obradu osobnih podataka navedenih u svim dostavljenim prilozima odnosno ispravama za potrebe provedbe natječajnog postupka
2. rok za podnošenje prijave na natječaj koji ne može biti kraći od osam dana
3. način dostave prijave na natječaj; neposredno, poštom na adresu Škole ili elektroničkom poštom s naznakom „za natječaj“
4. naznaku da se nepravodobne i nepotpune prijave neće razmatrati.
5. naznaku da su kandidati koji su pravodobno dostavili potpunu prijavu sa svim prilozima odnosno ispravama i ispunjavaju uvjete natječaja dužni pristupiti Intervjuu
6. naznaku mrežne stranice Škole na kojoj će najmanje tri dana prije dana određenog za provođenje Intervjua biti objavljena obavijest i upute kandidatima o vremenu i mjestu održavanja

Prilozi odnosno isprave koje su kandidati dužni priložiti su:

* životopis
* dokaz o stečenoj stručnoj spremi
* presliku dokaza o državljanstvu
* elektronički zapis o podacima evidentiranim u matičnoj evidenciji Hrvatskog zavoda za mirovinsko osiguranje o radnopravnom statusu
* uvjerenje da kandidat nije pod istragom i da se protiv njega ne vodi kazneni postupak glede zapreka za zasnivanje radnog odnosa iz čl. 106. Zakona o odgoju i obrazovanju u osnovnoj i srednjoj školi, ne starije od 3 mjeseca

 Isprave se prilažu u neovjerenoj preslici.

 Sadržaj natječaja može se nadopuniti prema potrebama Škole, a u skladu s odredbama zakona i/ili podzakonskih propisa.

**Poništenje natječaja i odluka o ne zasnivanju radnog odnosa**

**Članak 7.**

 Natječaj se poništava ako je objavljen suprotno važećim propisima ili zbog drugih opravdanih razloga. Odluku o poništenju natječaja donosi ravnatelj. Poništenje natječaja objavljuje se na mrežnim stranicama i oglasnim pločama Hrvatskog zavoda za zapošljavanje te mrežnim stranicama i oglasnoj ploči Škole.

 Ako prema natječaju nitko ne bude izabran odnosno ne bude sklopljen ugovor o radu, ravnatelj donosi odluku o ne zasnivanju radnog odnosa.

 U slučaju iz stavaka 1. i 2. ovoga članka natječaj će se ponoviti, a do zasnivanja radnog odnosa na temelju ponovljenoga natječaja ili na drugi propisani način, radni odnos će se zasnovati u skladu s člankom 4. stavkom 2. ovoga Pravilnika.

1. **POVJERENSTVO**

**Imenovanje Povjerenstva**

**Članak 8.**

 Ravnatelj imenuje Povjerenstvo za procjenu i vrednovanje kandidata za zapošljavanje (u daljnjem tekstu: Povjerenstvo).

 Članove Povjerenstva imenuje ravnatelj Škole iz reda radnika koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata u postupku natječaja.

 Članove Povjerenstva iz stavka 1. ovoga članka ravnatelj može imenovati kao stalne članove Povjerenstva za tekuću školsku godinu ili ih imenovati za svaki natječaj najkasnije do isteka roka za podnošenje prijave na natječaj.

 Članovi Povjerenstva ne smiju biti članovi Školskog odbora i ne smiju biti s kandidatima u srodstvu u izravnoj liniji, pobočnoj liniji do drugog stupnja ni po tazbini do drugog stupnja.

 Ravnatelj može imenovati i zamjenike članova Povjerenstva.

 Članove Povjerenstva i/ili njihove zamjenike ravnatelj imenuje odlukom.

**Rad Povjerenstva**

**Članak 9.**

 Povjerenstvo ima tri člana.

 Povjerenstvo radi na sjednicama, a o radu Povjerenstva vodi se zapisnik koji vodi član Povjerenstva.

 Ravnatelj imenuje predsjednika Povjerenstva.

**Članak 10.**

 Članovi Povjerenstva za svakog kandidata utvrđuju:

* je li dostavio pravodobnu i potpunu prijavu sa svim prilozima odnosno ispravama navedenim u natječaju
* ispunjava li uvjete natječaja
* poziva li se i ostvaruje li pravo prednosti pri zapošljavanju prema posebnim propisima
* provodi intervju s kandidatima
* utvrđuje rang listu

 Na sjednici Povjerenstva mogu sudjelovati i druge osobe, bez prava glasa, ako je to potrebno za rad Povjerenstva, a o tome odlučuje ravnatelj.

 Kandidati za koje je Povjerenstvo utvrdilo da ispunjavaju uvjete natječaja sudjeluju u daljnjem postupku, što se utvrđuje u zapisniku.

 Ako se na natječaj nije javio niti jedan kandidat koji ispunjava uvjete natječaja može se provesti procjena prijavljenih kandidata koji ne ispunjavaju uvjete.

1. **VREDNOVANJE KANDIDATA**

**Načini vrednovanja kandidata**

**Intervju**

**Članak 11.**

 Kandidate iz članka 10. ovoga Pravilnika Povjerenstvo poziva na Intervju.

 Poziv kandidatima na Intervju objavljuje se na mrežnoj stranici Škole, najmanje tri dana prije dana određenog za provođenje Intervjua.

 Povjerenstvo u razgovoru s kandidatom vrednuje kompetencije značajne za područje rada (temeljem dosadašnjeg iskustva i/ili osposobljavanja, komunikacijske i socijalne vještine, motivaciju i interese kandidata za rad u Školi, očekivanja kandidata i sl.).

 Svaki član Povjerenstva procjenjuje kandidata općom ocjenom od 0 do 5 bodova.

 Ukupni rezultat vrednovanja razgovora (Intervjua) za pojedinog kandidata je zbroj pojedinačnih ocjena svih članova Povjerenstva.

 Ako kandidat ne pristupi Intervjuu, smatra se da je odustao od daljnjeg natječajnog postupka.

**Rang lista kandidata**

**Članak 12.**

 Nakon provedenog postupka vrednovanja kandidata na temelju dostavljene natječajne dokumentacije i obavljenog Intervjua, Povjerenstvo izrađuje Rang listu.

 Povjerenstvo dostavlja ravnatelju Škole Zapisnik o provedenom postupku kojeg potpisuju svi članovi Povjerenstva u roku od tri dana od dana obavljenog vrednovanja kandidata.

 Rang lista iz stavka 1. ovoga članka sastavni je dio Zapisnika.

**Odlučivanje o kandidatu za kojeg se traži prethodna suglasnost Školskog odbora**

**Članak 13.**

 Na temelju dostavljene rang liste kandidata ravnatelj odlučuje o kandidatu za kojeg će zatražiti prethodnu suglasnost Školskog odbora za zasnivanje radnog odnosa.

 Ako jedan od kandidata ostvaruje pravo prednosti pri zapošljavanju prema posebnim propisima i najbolje je rangirani kandidat odnosno jednako je rangiran kao i drugi kandidat odnosno kandidati, ravnatelj je obvezan za toga kandidata zatražiti prethodnu suglasnost Školskog odbora za zasnivanje radnog odnosa.

 Ako dva najbolje rangirana kandidata ostvaruju pravo prednosti pri zapošljavanju prema posebnim propisima, ravnatelj odlučuje za kojega će kandidata zatražiti prethodnu suglasnost Školskog odbora za zasnivanje radnog odnosa.

 Prije donošenja odluke iz stavka 1. ovoga članka ravnatelj u pravilu poziva kandidata ili kandidate na razgovor.

**Ostali slučajevi procjene i vrednovanja**

**Članak 14.**

 Kandidata odnosno kandidate koje je **uputilo upravno tijelo županije nadležno za** **poslove obrazovanja** vrednovati će se u skladu s odredbama ovoga Pravilnika.

1. **NAČIN IZVJEŠĆIVANJA KANDIDATA PRIJAVLJENIH NA OBJAVLJENI NATJEČAJ**

**Članak 15.**

 Kandidati će biti izvješteni o rezultatima u zakonskom roku putem mrežnih stranica Škole na način da se objavi popis imena i prezimena kandidata koji su odabrani te njihovo zvanje. Svi kandidati izvješćuju se na isti način i u istom roku.

 Iznimno, ako se na natječaj prijavi kandidat ili kandidati koji se pozivaju na pravo prednosti pri zapošljavanju prema posebnim propisima, sve se kandidate izvješćuje pisanom preporučenom poštanskom pošiljkom s povratnicom.

1. **PRIJELAZNE I ZAVRŠNE ODREDBE**

**Članak 16.**

 Stupanjem na snagu ovog Pravilnika o načinu i postupku zapošljavanja prestaje važiti Pravilnik o načinu i postupku zapošljavanja KLASA:003-05/19-01/02, URBROJ:2144-18-01-19-1 od 07.05.2019. godine.

**Članak 17.**

 Ovaj Pravilnik može se mijenjati, dopunjavati i objavljivati na način i po istom postupku na koji je i donesen.

**Članak 18.**

 Suglasnost na ovaj Pravilnik daje **upravno tijelo županije nadležno za poslove obrazovanja**.

 Ovaj Pravilnik stupa na snagu nakon dobivene suglasnosti **upravnog tijela županije nadležnog za poslove obrazovanja** danom objave na oglasnoj ploči Škole.

 Ovaj Pravilnik objavljuje se na mrežnim stranicama Škole.

KLASA:003-05/20-01/02

URBROJ: 2144-18-01-20-1

 Predsjednik Školskog odbora:

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Miroslav Gužvinec

Suglasnost na ovaj Pravilnik dalo je **upravno tijelo županije nadležno za poslove obrazovanja** dana 22.04.2020. godine.

Ovaj Pravilnik objavljen je na oglasnoj ploči Škole dana 22.04.2020. godine i stupio je na snagu danom objave.

 Ravnateljica:

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Klara Švraka, prof.